b'\n_START_ARTICLE_\nDavid Greene (atlet)\n_START_SECTION_\nKariera\n_START_PARAGRAPH_\nGreene se je rodil v Llanelliju. Svoje prve atletske uspehe je po\xc5\xbeel kot mladinec leta 2005, tedaj je z osebnim rekordom 51.14 osvojil srebro na Evropskem mladinskem prvenstvu. Naslednje leto je \xc5\xbee nastopil na svojem prvem \xc4\x8dlanskem tekmovanju, Evropskem prvenstvu v G\xc3\xb6teborgu, \xc5\xa0vedska. Tam je v kvalifikacijah odtekel \xc4\x8das 50.66, kar pa ni bilo dovolj za preboj v finale. V polfinalu je namre\xc4\x8d zasedel skupno 11. mesto. Uspehi na mladinskih tekmovanjih so se \xc5\xa1e naprej nadaljevali, saj je leta 2007 na Evropskem prvenstvu do 23 let zasedel 1. mesto. Zlato kolajno si je priboril s \xc4\x8dasom 49.58, \xc5\xa1ele v fotofini\xc5\xa1u je prehitel drugouvr\xc5\xa1\xc4\x8denega, Francoza Fadila Bellaaboussa. Z zlato kolajno se je na najbolj\xc5\xa1i mo\xc5\xbeen na\xc4\x8din vrnil na atletske steze, saj je na prvenstvu nastopil prvi\xc4\x8d po \xc5\xa1esttedenski odsotnosti zaradi po\xc5\xa1kodbe gle\xc5\xbenja._NEWLINE_V sezoni na prostem 2009 je Greene prvi\xc4\x8d opozoril nase tudi v \xc4\x8dlanskih vrstah. Junija je namre\xc4\x8d postavil nov osebni rekord 48.62 in slavil na Memorialu Josefa Odlozila v Pragi, \xc4\x8ce\xc5\xa1ka. S tem je korenito popravil svoj predhodni najhitrej\xc5\xa1i \xc4\x8das iz leta 2008, ki je zna\xc5\xa1al 49.58. Z izidom 48.62 se je tudi prvi\xc4\x8d v karieri zavihtel v sam evropski atletski vrh._NEWLINE_Dobre predstave so Greenu omogo\xc4\x8dile nastop na Svetovnem prvenstvu 2009 v Berlinu. V nem\xc5\xa1ki prestolnici se je najprej z za kvalifikacije odli\xc4\x8dnim \xc4\x8dasom 48.76 zanesljivo prebil v polfinale. Zatem je odli\xc4\x8dno nastopil \xc5\xa1e v polfinalu, saj je postavil nov osebni rekord 48.27 in si z drugim \xc4\x8dasom svoje polfinalne skupine (prehitel ga je edino Ameri\xc4\x8dan Bershawn Jackson) pritekel nastop v velikem finalu. Tam je nato tekel slab\xc5\xa1e kot v polfinalu (48.68) in naposled zasedel 7. mesto. Prvenstva se je udele\xc5\xbeil \xc5\xa1e kot \xc4\x8dlan britanske \xc5\xa1tafete 4x400 m in z njo osvojil srebro, \xc4\x8detudi je tekel zgolj v polfinalu - v finalu je njegovo mesto zasedel Michael Bingham._NEWLINE_31. julija 2010 je Greene napravil velik korak naprej, saj si je s \xc4\x8dasom 48.12 priboril zlato medaljo na Evropskem prvenstvu 2010 v Barceloni. Sredi katalonske prestolnice je prikazal nekaj zelo prepri\xc4\x8dljivih predstav, saj je slavil tako v svoji predtekmovalni kot polfinalni skupini, dominanco je nato potrdil \xc5\xa1e v finalu. Drugouvr\xc5\xa1\xc4\x8denega, rojaka Rhysa Williamsa, je namre\xc4\x8d prehitel za ve\xc4\x8d kot pol sekunde. Greene je v za\xc4\x8detku septembra 2010 odli\xc4\x8dno sezono kronal z zmago na Kontinentalnem pokalu v Splitu, Hrva\xc5\xa1ka, temu je nato 10. oktobra 2010 dodal \xc5\xa1e slavje na Igrah Commonwealtha v Delhiju, Indija.'